บ้านพิษณุโลก - วิกิพีเดีย

# บ้านพิษณุโลก

### จากวิกิพีเดีย สารานุกรมเสรี

บ้านบรรทมสินธุ์ ถ่ายเมื่อ พ.ศ. 2489
นายกรัฐมนตรีทักษิณ ชินวัตรพบนายกรัฐมนตรีแคนาดา ณ บ้านพิษณุโลก

บ้านพิษณุโลก คือ บ้านพักประจำตำแหน่งนายกรัฐมนตรีของไทย เป็นบ้านที่มีสถาปัตยกรรมที่สวยงาม ออกแบบและสร้างโดย มาริโอ ตามานโญ สถาปนิกประจำราชสำนักสยามชาวอิตาลี (พ.ศ. 2443-2468) มีเนื้อที่ 25 ไร่ 3 งาน เดิมชื่อ “บ้านบรรทมสินธุ์” ตั้งอยู่ที่ lat=13.7584941595, lon=100.518142492

พระบาทสมเด็จพระมงกุฎเกล้าเจ้าอยู่หัว รัชกาลที่ 6 ทรงสร้างบ้านบรรทมสินธุ์ และบ้านนรสิงห์ สำหรับพระราชทานให้กับมหาดเล็กส่วนตัวของพระองค์คือ เจ้าพระยาอนุรุทธเทวา (ม.ล.ฟื้น พึ่งบุญ)ได้รับพระราชทานบ้านบรรทมสินธุ์ และเจ้าพระยารามราฆพ (ม.ล.เฟื้อ พึ่งบุญ)ได้รับพระราชทานบ้านนรสิงห์

ในสมัยสงครามโลกครั้งที่สอง รัฐบาลของจอมพล ป. พิบูลสงคราม ได้ซื้อบ้านทั้งสองหลังนี้จากเจ้าของเดิม เพื่อไม่ให้ญี่ปุ่นซื้อไปเป็นสถานทูต เนื่องจากบ้านทั้งสองหลังนี้ตั้งอยู่ใกล้กับกองพันทหารราบที่ 3 ซึ่งเป็นจุดยุทธศาสตร์สำคัญ และรัฐบาลสมัยนั้น ได้ใช้บ้านนรสิงห์ เป็นทำเนียบรัฐบาล จนถึงปัจจุบัน ส่วนบ้านบรรทมสินธุ์ หรือ บ้านพิษณุโลก (สาเหตุที่ได้ชื่อนี้ เพราะตั้งอยู่บนถนนพิษณุโลก ข้างโรงพยาบาลมิชชั่น)ได้ใช้เป็นที่ต้อนรับแขกเมืองสำคัญของรัฐบาล

รัฐบาลยุคต่อมาได้ปรับปรุงบ้านพิษณุโลกเพื่อใช้เป็นบ้านพักประจำตำแหน่งนายกรัฐมนตรี มาตั้งแต่สมัย พล.อ.เกรียงศักดิ์ ชมะนันทน์ ในปี พ.ศ. 2522 และมาแล้วเสร็จในยุครัฐบาลพล.อ.เปรม ติณสูลานนท์ ปี พ.ศ. 2524 พลเอกเปรม ได้ย้ายเข้าไปพัก แต่ก็อยู่เพียง 2 วันก็ย้ายออกไปพักที่บ้านพักเดิมคือ บ้านสี่เสาเทเวศร์ นายกรัฐมนตรียุคต่อมา ก็ไม่ได้ย้ายเข้าไปพักที่บ้านพิษณุโลก แต่ได้ใช้เป็นที่ทำงานของที่ปรึกษานายกรัฐมนตรี ในยุค พล.อ.ชาติชาย ชุณหะวัณ เป็นนายกรัฐมนตรี คณะที่ปรึกษาหนุ่มๆ ของ พล.อ.ชาติชาย ใช้บ้านหลังนี้ทำงาน จนมีชื่อเสียงโด่งดัง เรียกกันติดปากสื่อมวลชนว่า "ที่ปรึกษาบ้านพิษฯ"

บ้านพิษณุโลกยังใช้เป็นที่รับรองแขกเมืองคนสำคัญของรัฐบาล จนถึงทุกวันนี้

## [แก้] บ้านพิษณุโลกในสื่อมวลชน

บ้านพิษณุโลกใช้เป็นฉากของ "บ้านทรายทอง" ในภาพยนตร์ชื่อเดียวกัน กำกับการแสดงโดย รุจณ์ รจภพ ดาราแสดงนำคือ พอเจตน์ แก่นเพชร เป็น ชายกลาง และ จารุณี สุขสวัสดิ์ เป็น พจมาน สว่างวงศ์ ถือเป็นภาพยนตร์ที่ประสบความสำเร็จอย่างยิ่งในยุคสมัยนั้น ทำให้บ้านพิษณุโลกเป็นที่รู้จักต่อสาธารณะมากกว่าเดิม แม้ในปัจจุบันภาพลักษณ์ความเป็น "บ้านทรายทอง" ก็ยังคงอยู่คู่กับสถานที่แห่งนี้ โดยเฉพาะอย่างยิ่งภาพล้อหรือการ์ตูนการเมืองตามหนังสือพิมพ์ มักเปรียบเปรยว่าบ้านพิษณุโลกเป็นประหนึ่งบ้านทรายทองในนวนิยาย ภาพล้อที่มีชื่อเสียงที่สุดน่าจะเป็นเมื่อครั้งที่นายชวน หลีกภัย ขึ้นดำีรงตำแหน่งนายกรัฐมนตรีครั้งแรกเมื่อปี พ.ศ. 2534 ได้มีัการเขียนภาพล้อให้นายชวนเป็นพจมาน ไว้ผมเปียคู่ และสองมือถือชะลอม เิดินเข้าบ้านพิษณุโลกหรือบ้านทรายทอง เลียนแบบฉากเปิดตัวพจมานในภาพยนตร์บ้านทรายทอง

บ้านพิษณุโลกจากภาพถ่ายดาวเทียมกูเกิ้ลเอิร์ธ

## [แก้] เกร็ดย่อย

บ้านพิษณุโลก มีกิตติศัพท์ร่ำลือ กันว่าผีดุ จนเป็นเหตุให้ พล.อ. เปรม ติณสูลานนท์ พักได้เพียง 2 วันเท่านั้น ก็ย้ายออกไป แต่เมื่อ สื่อมวลชน ไปสัมภาษณ์ พล.อ. เฟื่องเฉลย อนิรุทธเทวา ที่เคยพักอาศัยในบ้านหลังนี้ ในสมัยเด็ก ก็ได้รับการยืนยันว่า ไม่เคยได้ยินเกี่ยวกับเรื่องฝีดุแต่อย่างใด ทั้งๆ ที่ตนอาศัยอยู่ตั้งแต่เด็กจนหนุ่ม จนกระทั้งรัฐบาลจอมพล ป. ซื้อบ้านหลังนี้ไป แต่กิตติศัพท์เรื่องผีดุนี้ ก็ได้รับการตอกย้ำ จนไม่มีนายกรัฐมนตรีคนใด ย้ายเข้าไปพักอย่างเป็นทางการ แม้แต่นายชวน หลีกภัย ซึ่งไม่มีบ้านพักของตัวเองในกรุงเทพฯ ในสมัยที่ดำรงตำแหน่งนายกรัฐมนตรี ทั้งสองสมัย ก็ไม่ได้ย้ายเข้าไปพำนัก แม้ว่า บ้านพักซอยหมอเหล็ง ของนายชวน จะเล็กและคับแคบก็ตาม แต่ก็ใช้บ้านพิษณุโลกรับรองแขกของนายกรัฐมนตรีเท่านั้น ส่วน พันตำรวจโท ทักษิณ ชินวัตร นายกรัฐมนตรีคนปัจจุบัน ก็ไม่ได้ย้ายเข้าไปพำนักเช่นกัน ยังคงพักอยู่ที่บ้านของตนเองคือ บ้านจันทร์ส่องหล้า

| บ้านพิษณุโลก เป็นบทความเกี่ยวกับ วิชา ความรู้ และศาสตร์ต่างๆ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ บ้านพิษณุโลก ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ

| บ้านพิษณุโลก เป็นบทความเกี่ยวกับ ศิลปกรรม ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ บ้านพิษณุโลก ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%9A/%E0%B9%89/%E0%B8%B2/%E0%B8%9A%E0%B9%89%E0%B8%B2%E0%B8%99%E0%B8%9E%E0%B8%B4%E0%B8%A9%E0%B8%93%E0%B8%B8%E0%B9%82%E0%B8%A5%E0%B8%81.html".

หมวดหมู่: บทความเกี่ยวกับ ความรู้ ที่ยังไม่สมบูรณ์ | บทความเกี่ยวกับ ศิลปะ ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา